Арцём Уладзіміравіч Канцавы

Арцём Канцавы (нар. , ) — беларускі футбаліст (нападнік) і трэнер. Ігрок нацыянальнай зборнай Беларусі (2006—2008). У цяперашні час працуе трэнерам у барысаўскім БАТЭ.

 Клубная кар’ера 
Выхаванец гомельскага футбола, у маладым узросце апынуўся ў барысаўскім БАТЭ. Пазней гуляў у Расіі, але ў 2005 годзе вярнуўся ў Беларусь, стаўшы адным з асноўных ігракоў мінскага МТЗ-РІПА. У 2009 годзе перайшоў у «Спартак» з Нальчыка. Сезон 2010 правёў у арэндзе ў БАТЭ, пасля чаго быў выкуплены барысаўскім клубам.

У БАТЭ спачатку трывала гуляў у асноўным складзе на пазіцыі цэнтральнага нападніка або правага паўабаронцы. У 2013 годзе стаў з’яўляцца на полі толькі эпізадычна, што ў многім было звязана са зменай тактычнай схемы барысаўчан, якія сталі гуляць без ярка выражаных флангавых паўабаронцаў, а на вастрыні атакі Канцавы не здолеў скласці канкурэнцыю Віталю Радзівонаву.

У выніку па заканчэнні сезона 2013 пакінуў БАТЭ ў статусе свабоднага агента і ў студзені 2014 года падпісаў кантракт з «Тарпеда-БелАЗ». У жодзінскім клубе стаў іграком асновы, спачатку гуляў у цэнтры атакі, але потым стаў выступаць на пазіцыі правага ўскрайняга нападніка. У студзені 2015 года падоўжыў кантракт з аўтазаводцамі. У пачатку сезона 2015 не гуляў з-за траўмы, пазней вярнуўся і трывала з’яўляўся на полі, але карыснымі дзеяннямі (галамі або пасамі) не адзначаўся. У ліпені 2015 года пакінуў «Тарпеда-БелАЗ».

Неўзабаве пасля раставання з жодзінскім клубам апынуўся ў стане гродзенскага «Нёмана», з якім 24 ліпеня падпісаў кантракт. У складзе «Нёмана» стаў асноўным цэнтральным нападнікам. У студзені 2016 года падоўжыў кантракт з гродзенскім клубам. У сезоне 2016 заставаўся трывалым іграком асновы, толькі канец сезона прапусціў з-за траўмы. У лютым 2017 года падпісаў новае пагадненне з «Нёманам». У сезоне 2017 стаў радзей з’яўляцца на полі, часцей толькі выхадзіў на замену, а ў канцы сезона стаў выкарыстоўвацца ў якасці правага абаронцы. У лістападзе 2017 года падоўжыў кантракт з «Нёманам» на наступны сезон, а ў студзені 2019 года падоўжыў кантракт яшчэ на адзін год. У сезонах 2018—2019 рэдка з’яўляўся на полі, шмат прапускаў з-за траўм. У снежні 2019 года пакінуў «Нёман».

 Міжнародная кар’ера 
Гуляў за моладзевыя зборныя Беларусі. З 2006 па 2008 гады выступаў за нацыянальную зборную.

 Трэнерская кар’ера 
У пачатку 2020 года трэніраваўся з мінскім НФК, аднак у лютым прыняў рашэнне аб завяршэнні кар’еры. У сакавіку 2020 года ўвайшоў у трэнерскі штаб дубля барысаўскага БАТЭ, дзе працаваў на працягу двух гадоў. У студзені 2022 года перайшоў на працу з юнацкай камандамі клуба. У студзені 2023 года зноў стаў трэнерам у дублі БАТЭ. У студзені 2024 года стаў памочнікам Ігара Крывушэнкі ў асноўнай камандзе барысаўчан.

У лістападзе 2023 года атрымаў трэнерскую ліцэнзію катэгорыі A.

 Сям’я 
Малодшы брат Арцёма, Сяргей, таксама з’яўляецца футбалістам.

 Дасягненні 
   Чэмпіён Беларусі (5): 2002, 2010, 2011, 2012, 2013
   Бронзавы прызёр чэмпіянату Беларусі (3): 2001, 2005, 2008
  Уладальнік Кубка Беларусі (3): 2005, 2008, 2010
  Уладальнік Суперкубка Беларусі (2): 2010, 2013
  Уладальнік Кубка Расіі: 2003
  У спісе 22 найлепшых футбалістаў чэмпіянату Беларусі (2): 2006, 2008

 Крыніцы 

 Спасылкі 


Катэгорыя:Футбалісты Беларусі
Катэгорыя:Ігракі зборнай Беларусі па футболе
Катэгорыя:Ігракі ФК РВАР Мінск
Катэгорыя:Ігракі ФК БАТЭ
Катэгорыя:Ігракі ФК Спартак Масква
Катэгорыя:Ігракі ФК Чарнаморац Новарасійск
Катэгорыя:Ігракі ФК Партызан Мінск
Катэгорыя:Ігракі ФК Спартак Нальчык
Катэгорыя:Ігракі ФК Тарпеда-БелАЗ
Катэгорыя:Ігракі ФК Нёман Гродна
Катэгорыя:Футбольныя трэнеры Беларусі